
Testament dari Dr. Sun Yat Sen

TESTAMENT

DARI

Dr. SUN YAT SEN.



Boeat lamanja ampatpoeloe taon akoe telah terdjoenken diri dalem pergolakan rahajat dengen tjoema mempoenjai satoe maksoed, jalah boeat tjokolken Tiongkok disatoe kadoedoekan jang merdika dan sama rata dengen laen-laen bangsa didoenia. Akoe poenja pengalaman-pengalaman selamanja ini ampatpoeloe taon soedah bikin akoe merasa pasti bahoea boeat sampeken ini toedjoean kitaorang moesti bikin sedar betoel kitaorang poenja bangsa dan gaboengken kita poenja diri dengen laen-laen bangsa didoenia jang perlakoeken kitaorang atas dasar sama rata dalem satoe pergoeletan jang mempoenjai kapentingan sama. Pekerdja'an Revolatie sampe di'ini waktoe belon djoega rampoeng. Biarlah kitaorang semoea poenja kawan-kawan djalanken akoe poenja „Plans for National Reconstruction" (Plan-plan boeat perbaeki Negri), „Fundamentals of National Reconstruction" (Atoeran-atoeran jang sebagi teki boeat Perbaeki Negri), „Three Principles of the People" (San Min Chu I), dan itoe „Manifesto" (Maloemat) jang dikaloearken oleh National Congres Pertama dari kitaorang pocnja Partij, dan goeloeng tangan badjoe boeat bikin marika djadi sampoerna betoel. Apa jang paling teroetama, kita poenja pernjata'an jang baroe ini dioemoemken boecat panggil berkoempoel satoe Nationaal Congres dan boeat bikin habis itoe berbagi-bagi tractaat-tractaat pintjang moesti didjalanken sampe berhasil betoel dalem tempo jang pendek. Inilah ada akoe poenja pesenan jang paling oetama pada kaoeorang sekalian.

(w. g.) SUN WEN.

11 Maart 1925.

Ditoelis pada 20 Februari 1925.


Pridato 1

MING CHU CHU I.



PRIDAT0 1.

Toean-toean: Ini hari akoe dateng disini boeat bitjaraken tentang San Min Chu I. Apatah sebetoelnja jang dipanggil San Min Chu I? Dengen goenaken artian jang paling sederhana, itoelah ada chu-i boeat menoeloeng negri. Apatah artinja chu-i? Jaitoe ada samatjem pikiran jang dimengarti terang maksoednja, dipoedja kabaekannja, dan dirasaken pengaroenja. Kaloe menoesia tjoba petjaken sasocatoe soeal, terlebih doeloe marika dapet tangkep artinja, kamoedian memoedja; dan achirnja toendoek pada pengaroenja. Dari itoe sasoeatoe chu-i moesti lebih doeloe bisa bikin orang mengarti, kamoedian baroe orang bisa memoedja, dan achirnja menaloek, sebelonnja bisa djadi djedjek. Sebab apatah maka akoe bilang San Min Chu I bisa menoeloeng negri? Jalah kerna itoe chu-i aken mengasi Tiongkok kadoedoekan jang berendeng dengen laen-laen negri, baek dalem oeroesan loear, dalem oeroesan pemerenta'an, maoepoen dalem oeroesan penghidoepan economie, agar ia bisa selamanja tantjep kaki didoenia. San Min Chu I djoestroe ada itoe chu-i boeat menoeloeng kita poenja bangsa; akoe maoe tanja, boekantah kita poenja Tanah Aer ini waktoe sanget perloe sama pertoeloengan? Kaloe bagitoe marilah kita poedja San Min Chu I kerna dengen berbocat bagitoe kita aken tjiptaken satoe tenaga jang besar boeat bikin Tiongkok bisa bernapas lega.

Ini hari akoe aken moelahi bitjaraken tentang Principle of Nationalism (Ming Chu Chu I artinja Principe Kabangsa'an). Sesoedahnja organisatie Kuomintang diperbaeki, plan-plan boeat menoeloeng bangsa disiarken dengen propaganda. Propaganda jang loeas diantara rahajat negri teroetama moesti bisa siarken artian jang teges tentang itoe Chu I. Selamanja koerang-lebih sapoeloe taon jang laloe, rahajat soedah djadi biasa boeat denger itoe San Min Chu I, tapi sebagian besar dari marika tida mengarti maksoednja dengen baek. Maka akoe anggep perloe lebih doeloe akoe bitjaraken sedikit pandjang tentang itoe Ming Chu Chu I (Principe Kabangsa'an).

Apatah jang dinamaken Ming Chu Chu I? Diliat dari hikajatnja pergaoelan hidoep dan adat-lembaganja orang Tionghoa, akoe maoe bilang sadja bahoea Ming Chu Chu I ada sama sadja artinja seperti „doctrine of the state” (Kuo Chu Chu I artinja Principenja Negri). Lantaran orang Tionghoa sanget oetamaken kaloearga dan kaoem satoe She (Tjinlang) hingga di Tiongkok tjoema hidoep familie-isme dan kaoem-isme dan nationalism jang sedjati tida ada sama sekali. Tida salah kaloe bangsa asing oepamaken orang Tionghoa sebagi satoe goendoekan pasir jang berarakan. Kenapa? Itoelah lantaran kitaorang tjoema hoendjoek kasetia'an pada kaloearga dan kaoem satoe She dan sekali-kali boekan pada bangsa. Kaloearga dan kaoem satoe She ada berarti tenaga jang saling mengiket jang koeat; dan boekan ada satoe kadjadian djarang jang orang Tionghoa korbanken kaloearga dan djiwanja tjoema boeat belahken marika poenja kaoem satoe She. Oepama, sasoeatoe pertjidra'an antara doea kaoem satoe She dari satoe pada laen berlaenan She di provincie Kwantoeng (Canton), marika satoe pada laen lebih soeka oetjoes berarakan dan harta banda moesna dari pada moesti menjera kalah, dan itoelah lantarannja itoe matjem akoer sama kaoem sendiri soedah berakar sanget dalem disanoebarinja orang Tionghoa. Tapi, kaloe boeat goenanja bangsa tida ada satoe tjonto pengorbanan setjara laki-laki. Soenggoe sajang jang orang Tionghoa tjoema maoe beragem boeat kaoem satoe She tapi boekan boeat bangsa.

Sebagimana akoe bilang tadi bahoea principe kabangsa'an dan principe negri tida berlaenan artinja, tapi ini tjoema bisa diartiken terhadep pada bangsa Tionghoa dan sama sekali tida kena kaloe kita maoe goenaken djoega boeat pendoedoek-pendoedoek negri Barat. Bangsa asing bikin garisan tedas boeat artian bangsa dan negri. Perkata'an Ming Chu dalem bahasa Inggris ada berarti „nation” (natie); dan itoe perkata'an „natie” ada mempoenjai doea artian lagi, jalah bangsa („ras”) dan negri. Sekalipoen ini perkata'an ada mempoenjai doea artian jang ampir bersama'an, tapi sesoenggoenja marika ada sanget berbeda satoe pada laen. Boekan itoe sadja malah perkata'an Tionghoa sendiri banjak sekali jang mempoenjai doea matjenm arti jang berbeda'an : oepama, she-hui (Shia-hwee atawa maatschappij) biasanja berarti satoe goendoekan orang tapi bisa djoega digoenaken boeat artiken satoe goendoekan menoesia jang mempoenjai organisatie. Bangsa dan negri soedah tentoe, mempoenjai per

hoeboengan jang sanget rapet, dan ampir tida perloe orang bikin perbeda'an terlaloe tedas; tapi apa maoe memang sesoenggoenja itoe doea perkata'an masing-masing terpisa jang njata sekali dalem arti dan kita moesti bisa bedaken itoe. Tapi apa sebab maka akoe bilang jang itoe artian bangsa dan negri ada sama boeat Tiongkok? Itoelah lantaran, sedari ahalah Ch'in dan Han, Tiongkok telah hidoepken satoe negri dari satoe bangsa sementara negri-negri asing telah hidoepken berbagi-bagi negri dari satoe bangsa dan iket berbagi-bagi kabangsa'an dalem satoe negri. Oepama, Engeland, jang terhitoeng negri jang paling koeat didoenia, mempoenjai tjoklat, hitem, dan laen-laen bangsa jang djadi iketan dari Karadja'an Brittannie, diatas soesoenan iapoenja rahajat sendiri jang warnanja poeti; dari itoe kita tida bisa goenaken perkata'an ras atawa natie ada berarti negri terhadep pada itoe negri. Djoega, Hongkong, jang terhitoeng djadi djadja'an Inggris, kasi penghidoepan poeloean riboe bangsa Tionghoa diantara iapoenja pendoedoek; dan kaloe kita bilang bahoea Hongkong ada negri dan natie Inggris, kita djadi melantoer djaoe. Atawa, tjoba liat British India, jang sekarang djadi djadja'an Inggris: disini ada hidoep tigaratoes limapoeloe millioen pendoedoek aseli. Kaloe kita bilang bahoea British India ada negri dan natie Inggris, kombali kita meleset. Sebagimana kita taoe bahoea bangsa Inggris ada berasal dari bangsa Anglo-Saxon, tapi soedah tentoe itoe kita boekan maoe artiken jang itoe ada boeat Engeland sendiri; kerna Amerika djoega sebagian berasal dari itoe bangsa. Dari itoe boeat laen negri kita tida bisa bilang jang artian negri dan bangsa ada sama sadja.

Habis tjara bagimana kita moesti bedaken artinja itoe doea perkata'an tadi? Djalan jang paling back ialah kita haroes tjari taoe itoe berbagi-bagi tenaga jang paleh marika. Dengen perkata'an jang lebih gampang, kita maoe bilang bahoea itoe perkata'an ras dan nationaliteit beroba menoeroet tenaganja alam, sementara itoe perkata'an negri beroba menoeroet tenaganja sendjata. Tjoba kita ambil satoe tjonto dari hikajat jang berhoehoeng sama oeroesan politiek dari kita poenja Tanah Aer: orang Tionghoa bilang bahoea wang-tao tjara agoeng atawa tjara jang bener, mengikoeti djalannja alam; dengen laen perkata'an, tenaga alam ada wang-tao. Itoe goendoekan menoesia jang dipaleh oleh wang-tao adalah jang kita namaken bangsa. Tenaga sendjata

dipanggil pa-tao, atawa tjara jang goenaken kakoeatan; itoe goendoekan menoesia jang dipaleh dengen ini tjara kita namaken negri. Oepama, Hongkong toch boekan dibikin madjoe oleh kerna itoe riboean pendoedoek Hongkong ingin bangsa Inggris berboeat itoe; tapi itoe djadja'an soedah didapetken dengen tenaga sendjata. Lantaran Tiongkok kalah perang dengen Brittannie maka Hongkong djadi terlepas dari tangan kita, dan Hongkong diroba djadi Hongkong jang modern. Riwajatnja British India dibikin baek oleh bangsa Inggris djoega sama sadja seperti Hongkong. Djadja'an Inggris meloelah dimoeka boemi; maka tida heran orang Inggris ada mempoenjai perkata'an jang berboenji : „Karadja'an Inggris belon perna liat mata hari toeroen”. Djadi, artinja bahoea dimana sadja ada sinar mata hari disitoe tentoe ada djadja'an Inggris. Kaloe kita pendoedoek Bagian Doenia Timoer tjoba ikoetken djalannja mata hari, bermoelah kita nanti liat jang ia itoe pentjarken sinarnja di New Zealand, Australia, Hongkong, dan Singapore; moeter kadjoeroesan barat ia sorotken Ceylon dan British India; djaoean sebla barat, Aden dan Malta; djaoean sedikit lagi, Engeland sendiri; kaloe ia moeter di Bagian Doenia Barat, ia nanti sampe di Canada dan rampoengken iapoenja oeteran di Hongkong dan Singapore. Bagitoelah, dimana sadja dalem tempo doeapoeloe ampat djem ada tjahajanja mata hari, disitoe nistjaja aken terdapet djadja'an Inggris. Karadja'an Inggris djadi besar dengen mengandel pada kakoeatan sendjata; tapi sedari djeman doeloe tida ada negri jang bisa djadi besar zonder menaloekken jang laen. Tapi djadi besarnja kabangsa'an atawa nationaliteit ada dari laen tjara: ia djadi besar atas kamaoeannja alam, dan sekali-kali boekan lantaran paksa'an. Itoe riboean pendoedoek Tionghoa di Hongkong djadi teriket satoe sama laen oleh kabangsa'an atas oesahanja alam; dan Engeland tida nanti mampoe roba kendati ia goenaken tjara bagimana poen.

Dari itoe, kapan satoe goendoekan menoesia jang tergaboeng dan membesarken dalem tjara jang bener atas soeroengannja tenaga alam, kita namaken ia itoe bangsa; sementara kapan satoe goendoekan menoesia jang tergaboeng dan membesarken dalem tjara jang menggoenaken kakoeatan atas desekannja itoe berbagi-bagi tenaga jang kaloear dari menoesia sendiri, itoelah kita namaken negri.

Lebih djaoe, baek kita bitjaraken tentang asal-oesoelnja bangsa. Menoesia berasal dari binatang, tapi ia terpisa djaoe dari binatang bersajap dan binatang kaki doea; ia ada „soekmanja pekerdja'an Alam”. Bermoelah menoesia terbagi djadi lima bangsa jang besar, jaitoe poeti, item, merah, koening dan tjoklat. Kaloe kita bagi lebih djaoe, kita dapetken berbagi-bagi bangsa ketjilan, seperti itoe bangsa-bangsa jang tinggal dibinoea Asia, jaitoe bangsa Mongool, Melajoe, Japan, Boantjioe, dan Tionghoa. Itoe berbagi-bagi tenaga jang bikin marika hidoep dengen membesarken jalah tenaga alam, tapi kaloe kita tjoba-tjoba petjaken itoe berbagi-bagi tenaga kita aken dapetken jang itoe ada roewet. Tenaga jang paling besar artinja jalah persama'an darah. Bangsa Tionghoa terhitoeng bangsa koelit koening kerna marika poenja leloehoer ada bangsa jang berkoelit koening. Darahnja marika poenja leloehoer mengalir toeroen-menoeroen dan telah tjiptaken iketan jang koeat dari persama'an darah.

Tenaga kadoea jalah penghidoepan; dan kapan tjara hidoep berlaenan, djadinja besarnja berbagi-bagi bangsa djoega hoendjoek berbagi-bagi perbeda'an. Bangsa Mongool beroemah selaloe dideket soengei dan lapangan jang toemboe roempoet; marika toentoet penghidoepan mengoembara, dan dari itoe matjem kabiasa'an pinda-pinda tempat jang djadi sanget oemoem telah terlahir satoe bangsa, jang djadi pokonja dari itoe kakwasa'an Mongool jang moentjoel dengen sekoenjoeng-koenjoeng. Dalem marika poenja djeman-djeman jang makmoer, balatentara Goan Tiauw (bangsa Mongool) telah taloekken Asia Tenga, Arabia, disebla barat satoe bagian dari Europa dan di sebla timoer, dan ampir taloekken Japan. Bandingkenlah marika dengen laen-laen bangsa seperti bangsa Tionghoa didjeman Han dan Tang, jang maski itoe waktoe sedeng djajanja tapi tapel wates sebla barat dari itoe karadja'an tjoema sampe di Laoetan Caspian; atawa bangsa Romein tjoema bisa loeasken marika poenja tapel wates disebla timoer tida lebih djaoe dari Laoetan Hitem marika poenja pengaroe militair itoe djeman ada dirasaken betoel-betoel. Belon perna ada satoe bangsa jang bisa pentang kakinja di Europa dan Asia, selaennja bangsa Mongool jalah Goan Tiauw. Resia dari itoe tenaga jang loear biasa jalah kernaitoe bangsa ada bangsa jang tida takoet djalan millioenan pal djaoenja lantaran marika soedah djadi biasa dalem marika poenja penghidoepan hari-hari.

Tenaga katiga jalah bahasa. Kaloe laen bangsa pladjarken kita poenja bahasa, marika bisa djadi terleboer dan teriket oleh kita dalem kabangsa'an. Sebaliknja bagitoe djoega boeat kita. Kaloe doea bangsa mempoenjai saroepa darah dan bahasa, peleboeran ada lebih gampang lagi. Dari itoe bahasa terhitoeng salah-satoe tenaga jang berpengaroe boeat hidoepnja satoe bangsa.

Jang ka'ampat jalah ada agama. Rahajat jang poedja satoe matjem Allah dan satoe matjem leloehoer bisa teriket djadi satoe bangsa. Agama ada satoe factor jang djoega ada mempoenjai pengaroe besar dalem hidoepnja bangsa-bangsa. Liat sadja pada karadja'an Arab dan Judea jang soedah lama moesna, tapi toch bangsa Arab dan Judea tinggal hidoep sampe di'ini sa'at. Sebabnja maka marika tinggal oetoe, maski marika poenja negri soedah loedes, jalah lantaran agama. Sebagimana kitaorang kataoei bangsa Jahoedi hidoep terpentjar diantero doenia. Bebrapa orang terpladjar jang di'ini djeman sanget terkenal, seperti Marx dan Einstein, ada bangsa Jahoedi. Di Engeland, Amerika, dan laen-laen negri, oeroesan-oeroesan jang berhoeboeng sama oewang sebagian besar berada dalem tangannja bangsa Jahoedi. Dengen mempoenjai katjerdikan loear-biasa ditamba poelah dengen adanja itoe kasoedjoetan pada marika poenja agama, bangsa Jahoedi tinggal djadi satoe bangsa djoega. Bagitoe djoega agama Islam telah kasi kakoeatan pada bangsa Arab boeat berdiri djedjek. Laen tjonto jalah bangsa British India, siapa poenja negri maski ini waktoe ada mendjadi negri taloekan, tapi lantaran marika poenja kasoedjoetan pada agama ada begitoe roepa hingga marika poenja bangsa tida bisa djadi loedes

Tenaga kalima jalah adat-lembaga dan kabiasa'an-kabiasa'an. Kaloe pendoedoek negri mempoenjai persama'an adat-lembaga dan kabiasa'an marika bisa djadi lengket dan tergaboeng djadi satoe bangsa. Dari itoe kaloe kita dapetken berbagi-bagi matjem pendoedoek negri sampe bisa teriket djadi satoe bangsa, kita moesti tjari taoe sebabnja pada itoe lima roepa tenaga, jalah persama'an darah, bahasa, tjara hidoep, agama, dan adat lembaga, jang sebagi boeanja peroba'an alam. Itoe perbandingan antara itoe lima matjem tenaga alam dan tenaga sendjata kasi kita satoe pemandangan jang teges tentang perbeda'an artian dari ras atawa nationaliteit dan negri.

Berhoeboeng dengen djalannja wet alam jang menetepken hidoepnja bangsa-bangsa didjeman doeloe dan sekarang, kita orang perloe sekali hidoepken Nationalisme boeat djaga baek kita poenja bangsa dari bahaja loedes. Boeat bikin ini matjem chu-i digoenaken menoeloeng negri, terlebih doeloe kita haroes mengarti maksoednja dengen baek. Bangsa Tionghoa ada berdjoembla ampatratoes millioen djiwa; dan antara bangsa-bangsa tjampoeran bangsa Mongool berdjoembla tida lebih dari bebrapa millioen, bangsa Boantjioe koerang-lebih satoe millioen, bangsa Tibet bebrapa millioen, dan bangsa Turkistan jang memeloek agama Islam satoe millioen bangsa semoea tida melebihi sapoeloe millioen, djadinja; boeat sebagian besar, bangsa Tionghoa ada bangsa Han jang mempoenjai persama'an darah, bahasa, agama, adat-lembaga - satoe bangsa jang moeloes dan mentjil sendirian.

Bagimanatah adanja sekarang kadoedoekannja kitaorang poenja bangsa didoenia? Djika dibandingken dengen laen-laen bangsa kitaorang poenja djoembla ada jang paling besar dan kasopanan jang paling toea, jang sampe ini waktoe telah liwatken ampatriboe taon. Seharoesnja kitaorang soedah moesti madjoe seperti laen-laen bangsa dibinoea Europa dan Amerika. Tapi apa maoe bangsa Tionghoa tjoema mempoenjai goendoekan familie dan kaoem satoe She; kitaorang tida ada mempoenjai soemanget kabangsa'an. Achirnja maski ampatratoes millioen djiwa berkoempoel disatoe Tiongkok, sebetoelnja kitaorang tida lebih sebagi satoe goendoekan pasir jang berarakan. Kita poenja negri ada negri jang paling miskin dan lemah didoenia, dengen mempoenjai kadoedoekan jang paling renda dalem kalangan internationaal; sementara laen-laen menoesia ada sebagi piso sajoer dan piring makan, adalah kita jang djadi ikan dan dagingnja. Kitaorang poenja kadoedoekan ini waktoe ada sanget berbahaja; kaloe kita tida bekerdja dengen soenggoe-soenggoe boeat hidoepken Nationalisme dan gaboengken kita poenja ampatratoes millioen rahajat boeat tjiptaken satoe bangsa jang tegoe, kita aken alamken satoe bintjana negri bakal moesna dan kita poenja bangsa aken djadi loedes. Boeat tjega ini bahaja, kita moesti bikin itoe Nationalisme djadi dipoedja dan goenaken soemanget kabangsa'an boeat menoeloeng negri

Kapan kita maoe berboeat bagini, pertama ada sanget penting boeat kita tjari taoe dimana itoe bahaja mengerem, dan djalan jang paling baek boeat bikin ini bahaja djadi kaliatan teges adalah kita moesti bandingken rahajat Tionghoa sama rahajat dari Negri-negri Besar. Sebelonnja petja perang doenia ada toedjoe atawa delapan negri sebagi negri-negri jang koeat: jang paling besar ada Groot Brittannie; jang paling koeat Duitschland, Oostenrijk, dan Rusland; jang paling kaja, Amerika Sariket; dan jang paling moeda, Japan dan Italie. Sesoedahnja petja itoe perang doenia tiga bangsa djato, dan negri-negri jang terhitoeng klas satoe tjoema Groot Brittannie, Amerika Sariket, Frankrijk, Japan dan Italie jang katinggalan. Groot Brittaunie, Frankrijk, Rusland, dan Amerika Sariket telah hidoepken marika poenja staat-staat dari satoe bangsa. Bangsa Inggris berasal dari bangsa Anglo-Saxon; dan negri asalnja jalah Engeland dan Wales jang mempoenjai tjatja djiwa besarnja tigapoeloe delapan millioen jang bisa dinamaken toeroenan Anglo-Saxon toelen. Tapi ini bangsa telah djadi satoe bangsa jang paling koeat dan negrinja ada negri jang paling tegoe didoenia. Saratoes taon doeloe pendoedoeknja tjoema berdjoembla doeablas millioen; tapi sekarang soedah djadi tigapoeloe delapan millioen, jaitoe telah tamba tigaratoes percent dalem satoe abad.

Di Timoer ada terdapet satoe negri poelo jang bisa dinamaken Groot Brittannie. Itoelah boekan laen dari Japan adanja. Bangsa Japan djoega moentjoel dari satoe matjem bangsa, jang biasa dipanggil bangsa Yamato (artinja Perdamian). Sedari mendjelma di'ini djem, negri Japan belon perna direboet oleh laen bangsa. Sekalipoen Goan Tiauw sendiri tida bisa lakoeken itoe. Dengen katjoealiken bangsa Korea dan Formosa, djoemblanja bangsa Japan ada limapoeloe anem millioen. Saratoes taon jang laloe itoe djoembla soesa sekali boeat ditaksir dengen betoel, tapi dengen mengambil itoe hitoengan bahoea penamba'an 300 percent terdjadi dalem saban saratoes taon, kita djadi bisa bilang jang pendoedoek itoe bangsa didjeman doeloe tentoe tida melebihi doeapoeloe millioen. Kapinterannja bangsa Yamato selaloe tinggal bertjaja; dan dengen mengikoeti kamadjoeannja kasopanan Europa, dan tjotjokken diri dengen cultuur Barat, marika telah goenaken tjara-tjara wetenschap boeat besarken marika poenja negri, dan telah mendjadi bagitoe modern dalem tempo setenga abad hingga marika djadi satoe bangsa jang

paling koeat di Timoer, dan berada ditingkatan jang sama dengen bangsa Europa dan Amerika. Bangsa Barat dan Amerika tida brani pandang enteng pada marika. Bangsa Tionghoa ada berdjoembla lebih besar tapi toch orang brani hinaken pada kitaorang. Apatah sebabnja? Jalah jang satoe mempoenjai soemanget kabangsa'an; dan jang laennja tida. Sebelonnja marika roba diri boeat tjotjokken dengen aliran djeman baroe, Japan djoega ada sanget lemah. Dengen daerah jang tida ada bagitoe besar seperti Provincie Szechwan, bangsa Japan maoe tida maoe tida moestri trima perlakoean jang tida enak dari bangsa Barat. Tapi oleh kerna alam koerniaken pada marika itoe soemanget kabangsa'an jang lahirken berbagi-bagi perboeatan enghiong, tida sampe limapoeloe taon, marika soedah bisa roba Japan dari satoe negri jang lemah mendjadi satoe negri jang koeat. Kaloe kita maoe liat Tiongkok djadi koeat, kita moesti ambil Japan sebagi tjonto jang paling tjotjok.

Tjoba sekarang kita bikin perbandingan antara bangsa Asia dan Europa. Doeloe bangsa koelit poeti anggep tjoema marika sadja jang mempoenjai kapinteran dan kamampoean boeat lakoeken segala apa. Kita bangsa Timoer, lantaran tida mengataoei bagian-bagian jang penting dari bangsa Barat dan resia boeat bikin tegoe negri, djadi hilang harepan. Tapi dalem tempo blakangan Japan dengen sekoenjoeng-koenjoeng telah toekar boeloe djadi negri klas satoe, dan ini matjem hasil telah kasi pengharepan jang besar pada bangsa-bangsa jang hidoep dibinoea Asia. Marika taoe bahoea Japan jang doeloe ada sama sadja lemahnja seperti Annam dan Burma jang sekarang; tapi sekarang ini negri-negri jang terseboet blakangan soedah katinggalan djaoe sekali, Japan bladjar sama Barat tapi sekarang marika soedah soesoel Barat. Di Versailles Peace Conference (Conferentie Perdamian di Versailles) jang dibikin di Versailles sehabisnja Perang Doenia, Japan doedoek sebagi salah-satoe dari Lima Djago. Boeat soeal-soeal jang mengenai pada bangsa Asia jalah ada negri satoe-satoenja jang swara-swaranja ditoeroet dan jang dipandang sebagi, koeda jang madjoe paling depan". Dari itoe disini djadi njata bahoea bangsa Japan telah bisa berboeat apa-apa jang orang Barat telah lakoeken; dan kendati berbagi-bagi bangsa bisa mempoenjai berbagi-bagi matjem warna koelit tapi katjerdikan dan kamampoean ampir tida ada bedanja sama sekali. Sekarang Barat tida brani kwabo pada

Timoer, kerna Japan ada satoe tjonto jang telah kasi merdika satoe pemandangan lebih loeas. Berdirinja Japan boekan sadja bangsa Yamato djadi terinda tapi deradjatnja semoea bangsa Asia djadi naek dimatanja bangsa koelit poeti. Doeloe kita soedah dapet itoe pengrasa'an bahoea kita tida bisa toeroet bangsa Europa; tapi sekarang seharoesnja itoe pikiran tjoepet moesti dibikin linjap sama sekali, kerna Japan ada tjonto didepan mata.

Tempo Peperangan Doenia sedeng berkobar dengen heibat, karadja'an Rus dibikin tergoeling oleh rahajat jang berontak. Sekarang Rusland djadi satoe negri socialist jang baroe jang ada sanget berlaenan dari jang doeloe. Pendoedoek Rus berasal dari bangsa Slaven; dan saratoes taon jang laloe marika poenja djoembla ada ampat poeloe millioen, tapi sekarang soedah beroba djadi saratoes anempoeloe millioen, hal mana berarti kanaekan dari 400 percent. Kakoeatannja marika poenja negri djoega djadi bertamba ampat kali lipet, dan pada saratoes taon jang laloe, Rusland ada djadi salah-satoe negri jang paling koeat didoenia, jang dimaloein boekan sadja oleh bangsa Japan dan Tionghoa tapi djoega oleh bangsa Inggris dan Duitschland. Waktoe marika sedeng mendjagoin, Rusland telah besarken daerahnja dengen djalan taloekken bangsa-bangsa laen, hingga tida heran sekarang ia bisa poenjaken saparo Europa dan saparo Asia. Didjeman Peperangan Rus-Japan, seloeroe doenia kwatir kaloe-kaloe Rusland nanti terkem Tiongkok, kerna kaloe ini sampe kadjadian nistjaja laen-laen negri didoenia aken alamken saroepa bintjana. Memang soedah dikataoei bahoea bangsa Rus satoe kali soedah perna tjoba boeat taloekken seloeroe doenia, maka laen-laen negri laloe berichtiar boeat halangken itoe maksoed. Persariketan Inggris-Japan ada satoe poekoelan boeat Rusland. Koetika Japan beroentoeng bisa kalahken Rusland dalem api peperangan dan oesir kaloear bangsa Rus dari daerah Korea dan Provincie Manchuria selatan, bangsa Rus poenja impian-impian boeat taloekken doenia djadi loedes sama sekali. Koetika Rusland leboer negrinja dari satoe negri jang maoe

menaloeki laen negri djadi satoe negri jang maoe tjoba lindoengken perdamian doenia sesoedahnja Perang Doenia, kombali kita dikasi liat satoe peroba'an jang lebih loeas lagi diantara itoe bangsa. Pembrontakan rahajat sampe di'ini waktoe soedah berdjalan anem taon, tapi dalem tempo jang bagitoe pendek Rus

land soedah beroentoeng bisa roba iapoenja tjita-tjita. Itoe tjita-tjita jang baroe boekan sadja tida mengandoeng artian ingin kangkangin doenia, tapi bermaksoed gentjet sikoeat dan taeloeng silemah, dan hidoepken ka'adilan. Tapi sekarang doenia poenja katakoetan pada Rusland ada melebihi dari doeloean, kerna itoe tjita-tjita jang baroe boekan sadja bermaksoed boeat roeboeken imperialisme (Karadja'an) di Rusland, tapi semoea imperialisme di doenia. Lebih djaoe, ia bermaksoed boeat koeboer kapitalisme (Kaoem Tauwkeh). Kerna, disemoea negri maski kakwasa'an jang kaliatan berada ditangannja pemerenta, tapi kakoeatan jang aseli berada dalem genggemannja kaoem tauwkeh, dan itoe tjita-tjita baroe dari Rusland niat bikin habis itoe kakoeatan kapitalist, makanja kaoem oewang djadi bagitoe goemeteran. Inilah sebabnja maka dalem oeroesan doenia telah terlahir satoe peroba'an jang makannja sanget dalem jang soedah tentoe dikamoedian hari aken pengaroeken kadjadian-kadjadian didoenia.

Dalem hikajat Europa, peperangan internationaal ada sanget oemoem: antaranja jang paling blakang kadjadian adalah itoe peperangan antara Negri-negri Sariket jang terdiri dari Duitschland, Oostenrijk, Turkey, Bulgarij, dan Negri-negri Entente jang terdiri dari Engeland, Frankrijk, Rusland, Japan, Italie, dan Amerika Sariket. Sesoedahnja rasaken sengsara boeat lamanja ampat taon, baroelah doea fihak berentiken peperangan. Bebrapa orang pinter ramalken bahoea itoe matjem peperangan tida nanti aken berkobar poelah, tapi peperangan antara bangsa melawan bangsa (interracial) seperti bangsa-bangsa koelit poeti jang bersariket melawan bangsa-bangsa koelit koening jang sebaliknja djoega bersariket, tida nanti bisa ditjega. Menoeroet akoe poenja perjakinan pada djalannja 'hikajat, akoe merasa pasti bahoea peperangan internationaal bakal kadjadian lebih banjak lagi. Tapi ini boekan kadjadian antara doea bangsa jang berlaenan; tapi diantara sesama bangsa sendiri. Bangsa-bangsa koelit poeti bagitoe djoega bangsa-bangsa koelit koening masing-masing aken lakoeken peperangan klas (tingkatan) diantara sesamanja, jalah peperangan antara golongan jang tergentjet melawan golongan jang menggentjet, dan golongan jang oetamaken kabeneran melawan jang oetamaken kakoeatan. Sedari petja pembrontakan rahajat di Rusland, bangsa Slaven selaloe impiken boeat tindes jang koeat bangoenin jang lemah, roeboeken jang kaja dan toeloeng simiskin, toendjang kaadilan dan adaken per

sama'an. Ini matjem tjita-tjita disamboet dengen goembira oleh bangsa-bangsa jang lemah dan ketjil, teroetama oleh bangsa Turkey. Sebelonnja petja Perang Doenia, Turkey ada sanget miskin dan lemah dan orang ampir tida mempoenjai harepan sama sekali ia itoe nanti bisa djadi koeat; bangsa-bangsa Barat namaken Turkey ,,si sakit dari Timoer", dan bilang djoega bahoea itoe ada lebih baek ia lekas-lekas mampoes. Koetika ia kalah perang sebagi kawan sariketnja Duitschland dalem itoe Peperangan Doenia, bangsa-bangsa laen niat poekang padanja, dan ia poenja djiwa ada terantjem. Baeknja ada Rusland jang maoe hidoepken persama'an bantoe padanja boeat oesir boeat selamanja pada bangsa Griek pergi dan roba iapoenja verdrag-verdrag pintjang sama laen-laen negri. Sekarang, maski boekan terhitoeng negri klas satoe Turkey soedah bisa tempatken kadoedoekannja sebagi negri klas doea atawa tiga di Europa. Kaloe diliat dari sini, berbagi-bagi bangsa dan negri jang digentjet dan diperlakoeken setjara soeka-soeka aken bersariket boeat melawan.

Itoe waktoe, negri manatah jang diperes? Koetika Engeland dan Frankrijk toeroen tangan dalem itoe Peperangan Doenia boeat basmi Duitschland poenja imperialisme, Rusland telah tjeboerken dirinja dalem marika poenja fihak dan telah boeang banjak djiwa dan harta banda. Tapi sampe ditenga djalan ia telah oendoerken diri dan terbitken pemberontakan. Apatah sebabnja? Itoelah boekan laen hanja lantaran rahajat Rus soedah diperlakoeken dengen tjara jang bagitoe kedjem hingga tida djalan jang lebih baek dari pada berontak, agar tjita-tjita perdamian bisa gantiken tjita-tjita kakoeatan, Negri-negri besar di Europa moesoeken itoe tjita-tjita dan kirim tentara boeat perangken Rusland. Beroentoeng bangsa Rus dengen marika poenja soemanget Slaven jang toea telah bisa tolak itoe ganggoean dari loear. Negri-negri laen sekarang tida mampoe bikin toendoek Rusland dengen sendjata, dari itoe marika telah ambil laen djalan jaitoe marika sengadja tida maoe akoeh sah itoe pemerenta. (Engeland sekarang soedah akoeh sah Sovjet Rusland dengen officieel). Apatah sebabnja maka laen-laen negri di Europa moesoeken Rusland poenja tjita-tjita negri jang baroe? Itoelah lantaran marika blakangken ka'adilan, sementara Rusland djoestroe sanget moesoeken itoe tjara-tjara pemerenta'an jang selaloe maoe mengandel pada sendjata dan seboleh-boleh ingin laloeken perboeatan-perboeatan jang gandjil; dari itoe tida heran kaloe sekarang Negri-negri Besar berichtiar boeat sapoe bersi itoe matjem tjita-tjita jang sanget bertentangan dengen poenjanja marika! Sebelonnja terdjadi pemberontakan dalem negri, Rusland djoega ada satoe negri jang poedia kakoeatan dari pada kabeneran; tapi sekarang lantaran ia balikken blakang pada itoe matjem tjara memerenta negri, negri-negri laen bergerak maoe ringkoes padanja. Itoelah sebabnja maka akoe bilang bahoea peperangan dikamoedian hari bakal ada peperangan kakoeatan melawan kabeneran. Sekarang Duitschland ada negri jang tergentjet. Di Europa: negri-negri jang ketjil dan jang lemah di binoea Asia (katjoeali Japan) djoega soedah moesti rasaken pait-getirnja perlakoean menggentjet dan djalanken roepa-roepa nasib jang sengsara. Marika bakal gaboengken diri aken lepasken diri dari tjengkremannja negri-negri jang menggentjet. Negri-negri jang maoe lindoengken kabeneran, tida perdoeli marika ada negri koelit poeti atawa koening, bakal hidoepken satoe iketan sama-sama antaranja boeat bantras pada itoe negri-negri koelit poeti dan koening jang poedja kakoeatan sendjata. Dengen adanja itoe poko perkara, doenia bakal lagi sekali saksiken satoe peperangan jang sama besarnja seperti jang baroe ini meletoes.

Saratoes taon jang soedah Duitschland poenja pendoedoek ada berdjoembla doeapoeloe ampat millioen djiwa. Maski Perang Doenia telah banjak bikin koerang itoe djoembla, tapi toch ini waktoe ada berdjoembla anempoeloe millioen, djadi, dalem saratoes taon telah dapet kanaekan 250 percent. Bangsa Duitsch ada berasal dari bangsa Teutonic, jang mempoenjai tali persoedara'an rapet dengen bangsa Inggris. Marika ada bangsa jang pinter dan negrinja ada sanget koeat. Sesoedahnja dikalaken dalem Perang Doenia, marika djadi berbalik lindoengken kabeneran dari pada kakoeatan.

Saratoes taon jang laloe pendoedoek Amerika Sariket ada berdjoembla tida lebih dari sembilan millioen djiwa; tapi sekarang soedah djadi lebih saratoes millioen. Angka kanaekan ada sanget tinggi, jalah 1000 percent dalem satoe abad, berhoeboeng dengen banjaknja immigrant jang dateng dari Europa dan bertambanja pendoedoek aseli. Berbagi-bagi matjem pendoedoek dibinoea Europa jang soedah merasa terlaloe sesek dibinoea sendiri telah kaloear boeat tjari penghidoepan di Amerika.

Kasoedahannja, pendoedoek ,Amerika Sariket djadi bertamba dengen tjepet sekali; dan laen-laen negri poenja pendoedoek djadi bertamba dengen tentoe dari kalahiran-kalahiran, adalah pendoedoek Amerika Sariket djadi bertamba dengen persama'an. Bangsa Amerika ada terdiri dari lebih banjak matjem kabangsa'an dari laen-laen bangsa didoenia, berhoeboeng dengen djadi terleboernja laen-laen bangsa jang tinggal di'itoe binoea. Satoe bangsa jang djadi terlahir dengen tjara bagitoe matjem soedah tentoe bakal djadi berlaenan sifatnja sama bangsa Inggris, Fransch, Duitsch, Italie, dan pada laen-laen negri di Europa Selatan. Ia djadi satoe bangsa baroe sendirinja, jang bisa dinamaken bangsa Amerika. Dengen mempoenjai ini matjem bangsa jang terlepas sendiri sifatnja telah bisa djadi satoe negri jang berdiri sendirian.

Bangsa Fransch ada berasal dari bangsa Latin. Bangsa Latin telah terpentjar di Spanje, Portugal, Italie, dan, dengen djalan pinda'an, di Mexico, Peru, Chili, Colombia, Brazil, Argentina, dan laen-laen negri republiek ketjilan di Amerika Tenga. Lantaran adanja pendoedoek jang berasal dari bangsa Latin maka Amerika Selatan seringkali dipanggil Amerika Latin. Djadi bertambanja pendoedoek negri Frankrijk ada sanget lambat. Saratoes taon jang laloe djoemblanja iapoenja pendoedoek ada tigapoeloe millioen; dan sekarang tjoema ada tigapoeloe sembilan millioen, atawa satoe kanaekan dari tjoema 25 percent dalem satoe abad.

Sekarang tjoba kita bandingken kanaekan djoembla pendoedoek doenia dalem tempo saratoes taon jang blakangan: Amerika Sariket, 1000 percent; Engeland, 300 percent; Japan, djoega 300 percent; Rusland, 400 percent; Duitschland, 250 percent; Frankrijk, 25 percent. Ini penamba'an ada bergantoeng banjak pada kamadjoean wetenschap, semingkin djadi sampoernanja obat-obatan, platoeran-platoeran karesikan jang saban taon djadi semingkin baek, dan inilah ada itoe berbagi-bagi resia jang membikin koerang angka kamatian dan membikin bertamba angka kalahiran. Ada hoeboengan apatah ini kanaekan pendoedoek doenia pada Tiongkok? Kaloe akoe bandingken ini kanaekan djoembla pendoedoek dengen kanaekan djoembla pendoedoek Tiongkok sendiri, akoe djadi goemeter. Tjoba liatlah Amerika Sariket: Pada saratoes taon jang laloe ia tjoema mempoenjai djoembla pendoedoek sembilan millioen, tapi sekarang

soedah djadi lebih dari saratoes millioen; dan kaloe itoe djoembla aken naek dengen katjepatan seperti jang soedah-soedah, nistjaja dalem tempo saratoes taon jang aken mendatengin, Amerika Sariket bakal mempoenjai sariboe millioen pendoedoek. Kita, bangsa Tionghoa, selaloe merasa bangga dengen kita poenja djoembla jang besar, jang tida gampang djadi loedes. Koetika bangsa Mongool berdiriken karadja'an Goan Tiauw di Tiongkok boekan sadja marika tida mampoe bikin loedes bangsa Tionghoa malah sebaliknja marika sendiri djadi ditelen oleh kitaorang. Bangsa Tionghoa boekan sadja tida djadi moesna, tapi soedah bisa leboer itoe bangsa jang itoe waktoe djadi marika poenja toean. Bangsa Boantjioe telah memerenta di Tiongkok boeat lamanja doearatoes anempoeloe taon lebih; tapi sebaliknja dari leboer bangsa Tionghoa, bangsa Tionghoa telah leboer padanja djadi Tionghoa toelen. Sekarang bangsa Boantjioe jang pake She Tionghoa. Dari itoe, bebrapa achli hikajat sampe brani kloear kata, bahoea maski bangsa Japan atawa bangsa koelit poeti jang memerenta di Tiongkok, orang Tionghoa poenja kabangsa'an tida aken bisa linjap, dan sama sekali tida ada alesan jang tegoe boeat orang merasa banjak sekali pendoedoek kwatir, bangsa Tionghoa ampir tida taro perhatian sama sekali bahoea dalem tempo saratoes taon lagi, Amerika Sariket bakal mempoenjai pendoedoek sariboe millioen, atawa doea setenga kali lebih banjak dari djoembla kita-orang. Sebab jang teroetama makanja bangsa Boantjioe tida bisa telen kita poenja kabangsa'an, itoelah lantaran marika poenja djoembla tjoema satoe millioen lebih. Tapi kaloe itoe djoembla jang bagitoe besar, dalem tempo saratoes taon jang mendatengi, dari pendoedoek Amerika Sariket aken tjoba memerenta di Tiongkok, soedah tentoe itoe waktoe djadi ada sapoeloe orang Amerika boeat saban ampat orang Tionghoa, dan achirnja kabangsa'an Tionghoa kena ditjaplok.

Toean-toean sekalian, apatah kaoe-orang taoe kapan itoe tjatja djiwa dari bangsa Tionghoa jang menetepi ampatratoes millioen dilakoeken? Jalah dimasa Baginda Ch'ien Lung (Kian Lioeng, 1734-1795) memerenta di Tiongkok. Sedari itoe waktoe tida dilakoeken penjatetan officieel poelah. Sampe ini waktoe soedah berdjalan ampir doearatoes taon, dan kita poenja djoembla tinggal ampat ratoes millioen, ampatratoes millioen djoega.

Kaloe saratoes taon doeloe berdjoembla ampat ratoes millioen, nistjaja saratoes taon kamoedian bakal sebagitoe djoega.

Lantaran iapoenja djoembla pendoedoek jang ketjil, Frankrijk kaloearken atoeran boeat kasi persenan oewang kapan ada kalahiran: oepama erang lelaki jang mempoenjai tiga anak dikasi satoe persenan; ampat atawa lima anak, speciaal persenan; anak kembar, extra persenan. Sasoeatoe orang lelaki jang beroemoer tigapoeloe atawa orang prempoean jang beroemoer doeapoeloe belon djoega maoe menika aken didenda. Bagitoelah Frankrijk berichtiar seboleh-boleh boeat naekken angka kalahiran. Sebetoelnja djoembla dari pendoedoek Frankrijk tida djadi semingkin merosot; tjoema kaloe dihitoeng menoeroet hitoengan persen, itoe kanackan djadi katjek djaoe sekali djika dibandingken pada kanaekan djoembla pendoedoek dari laen-laen negri. Didjeman doeloe Frankrijk djoega ada satoe negri jang oetamaken pertanian; pemerenta dan rahajat ada sanget djaja. Saratoes taon jang laloe saorang terpladjar bangsa Inggris jang bernama Malthus andjoerken orang watesken kalahiran dengen madjoeken alesan bahoea doenia soedah padet dan soember makanan ada berwates, dan kaloearken theorie jang oetamaken „djoemblanja pendoedoek dan banjaknja barang makanan dalem imbangan jang tentoe". Malthus poenja theorie hoendjoek sifatnja batin dari rahajat Frankrijk jang soeka kasenangan lahir. Iaorang andjoerken anak-anak moeda tida moestinja kasi marika poenja diri diretjokken oleh oeroesan-oeroesan roemah tangga dan orang prempoean diganggoe oleh anak-anak; dan tjara-tjara jang marika goenaken boeat tjega bertamba kalahiran ada bersifat jang sebenernja atawa jang bikinan. Saratoes taon jang laloe djoemblanja pendoedoek Frankrijk ada lebih besar dari pendoedoek dari laen-laen negri di Europa jang mana sadja, tapi lantaran theorie Malthus telah tersiar loeas dan dipoedja, pendoedoek Frankrijk laloe moelahi godot bangsanja sendiri, dan hasilnja dari itoe ratjoen jang digoenaken oleh itoe orang terpladjar telah membikin Frankrijk kakoerangan dengen djiwa menoesia. Anak-anak moeda Tionghoa jang koerang pikir banjak sekali jang kena langgar bisanja itoe ratjoen, dan marika djadi loepa pada itoe kasengsara'an jang ditanggoeng oleh Frankrijk di'ini waktoe, Kita-orang poenja tjita-tjita djoestroe ada boeat tamba djoemblanja pendoedoek negri dan bikin koeat sifat

bangsa'an, agar bangsa Tionghoa bisa bernapas teroes sebagi satoe bangsa bersama Frankrijk dan laen-laen bangsa didoenia.

Tapi brapatah ada djoembla jang betoel dari pendoedock Tionghoa sekarang? Maski kita-orang poenja kanaekan angka pendoedoek dalem hitoengan persent kîrtah djaoe sama laen-laen negri, seperti Engeland dan Japan, tapi boleh djadi ini waktoe kita-orang poenja djoembla ada limaratoes millioen, kaloe di taksir dari tjatetan jang dibikin didjeman Ch'ien Lung (Kian Liong). Tapi menoeroet taksirannja Rockhill, minister Amerika Sariket jang doeloe, jang telah lakoeken penjelidikan diseloeroe Tiongkok, bahoea kita-orang poenja djoembla tida melebihi tigaratoes millioen. Itoe minister hoendjoek bahoea kaloe didjeman Ch'ien Lung kita poenja djoembla ada ampatratoes millioen, nistjaja sampe di'ini waktoe kita soedah kahilangan kira-kira satoe-perampat dari itoe djoembla. Biarlah kita bilang sadja bahoea pada saratocs taon jang aken mendatengi kita poenja djoembla teroes tinggal tetep ampatratoes millioen!

Pendoedoek Japan ini waktoe ada berdjoembla anempoeloe millioen; dan pada saratoes taon jang aken mendatengi itoe djoembla bakal djadi naek sampe doearatoes ampat poeloe millioen. Japan selaloe mengomel bahoea ada perloe sekali boeat ia pindaken pendoedoeknja dilaen-laen negri dengen alesan jang iapoenja daerah soedah tida bisa kasi tempat lagi pada itoe pendoedoek jang berdjoembla besar. Japan djoeroesken tindakannjaka Amerika Sariket, tapi Californie tida maoe boekaken pintoe boeat ia; ia menoedjoe kaselatan, tapi orang Inggris kasi taoe padanja bahoea „Australie Poeti" tida terboeka boeat laen-laen bangsa. Lantaran ditolak pergi-dateng, bangsa Japan djadi rnenipoenjai alesan tegoe boeat masoek dan loeasken pengaroenja di Manchurie selatan dan Korea. Laen-laen bangsa tida mempoenjai alesan boeat tjega itoe. Boeat marika, pergerakan bangsa Japan didaerah Tiongkok memang tida nanti membikin marika djadi roegi!

Soedah tentoe dilaen abad djoembla pendoedoek doenia bakal djadi bertamba berlipet ganda. Duitschland dan Frankrijk soedah tida bisa disangkal lagi bakal berkerdja keras boeat bikin djoembla marika poenja pendoedoek, jang djadi banjak koerang lantaran peperangan, djadi bertambah doea atawa tiga kali lebih banjak. Tapi kaloe kita bandingken loeasnja tempat jang doenia bisa kasiken pada menoesia dengen besarnja marika poenja

djoembla, kita liat doenia sekarang ampir soesa bernapas lantaran terlaloe padet dengen pendoedoek. Toedjoean itoe Perang Doenia jang barocrbaroe ini dilakoeken adalah boeat reboet „daerah-daerah dibawa sinarnja mata hari". Daerah Europa sebagian besar terlaloe 'Jeket pada bagian doenia jang dingin, itoe negri-negri jang teriket disitoe moesti bergoelet boeat dapetken bagian-bagian jang lebi njaman hawanja, dalem pergoeletan mana djadi kaliatan teges itoe kainginan boeat dapetken lebih banjak sinarnja mata hari.

Tiongkok ada mempoenjai hawa oedara jang lebih baek dan hasil boemi jang lebih banjak dari negri-negri laen didoenia. Sebabnja maka sampe ini djem tida ada satoe orang asing jang mampoe poenjaken Tiongkok, jalah lantaran djoemblanja masingmasing negri asing poenja rahajat kalah besarnja pada Tiongkok poenja pendoedoek. Kaloe dalem tempo saratoes taon jang mendatengin, itoe negri-negri asing poenja pendoedoek djadi bertamba, sementara kita poenja djoembla tinggal sebagitoe-sebagitoe djoega, nistjaja kita poenja bangsa kena ditelen djoega. Dalem itoe hal, Tiongkok boekan sadja bakal hilang iapoenja bak dipertoean, malah ia bakal moesna, dan bangsa Tionghoa bersama marika poenja kabangsa'an aken djadi Hnjap sama sekali. Bangsa Mongool dan bangsa Boantjioe telah goenaken djoembla jang sedikit boeat taloekkcn djoembla jang banjak. Tapi kaloe sampe kadjadian negri-negri asing bertjokol di Tiongkok, itoe waktoe djoembla besar jang menelen djoembla ketjil. Malah itoe waktoe boekan sadja marika merasa tida perloe sama kita-orang, tapi boleh djadi djoega marika anggep kita-orang tida tjoekoep baek boeat djadi marika poenja boedak-boedak.



27 Januari 1924.


Pridato 2

PRIDATO 2.

Dari djeman doeloe kalah, djadi naek dan toeroennja kadoedoekan sasoeatoe bangsa ada bergantoeng banjak pada djadi besar dan djadi koerangnja djoemllah rahajat negri. Inilah jang dinamaken wet penjaring dari alam. Lantaran menoesia tida bisa kalahken itoe saroepa wet, banjak negri-negri toea dan sanget terkenal soedah moesti linjap dari ini doenia zonder tinggalken bekas-bekas. Dengen mempoenjai kasopanan jang toeanja ampat riboe taon, Tiongkok djoega bisa dinamaken satoc negri jang toeanja lima atawa anem riboe taon. Maski selamanja itoe waktoe kita-orang soedah moesti trima pengaroenja itoe wet, tapi sebaliknja dari linjap, Alam telah bikin kita djadi hidoep teroes dan tinggal moeda. Kita-orang telah bertamba djadi ampat ratoes millioen dan sampe ini sa'at masi teritoeng negri jang mempoenjai rahajat paling padet dan daerah paling loeas; kita- orang telah trima berkahnja Alam lebih banjak dari laen-laen negri, maka sesoedah berkerdja, bergerak, dan beroba lamanja ampat riboe taon, kita dapetken bahoea kita poenja kasopanan selaloe merajap madjoe dan kita poenja bangsa tinggal berdjiwa. Sesoedah djeman toetoep djeman, kita-orang toch tinggal djadi doenia poenja bangsa jang paling sopan. Dari itoe ada sebagian orang jang bilang bahoea bangsa Tionghoa tida aken djadi linjap maski begimana djoega lantaran kaoeletan menahan sengsara. Ini matjem obrolan akoe anggep kliroe. Kaloe tjoema wet penjaring dari alam jang paling berkwasa kita-orang poenja bangsa tida terlaloe soesa boeat hidoep; tapi peroba'an (evolutie) didoenia tida tjoema bergantoeng pada tenaga alam, kerna tenaga menoesia tida boleh tida ada disitoe. Tenaga menoesia bisa gantiken tenaga alam dan ,perkerdja'an menoesia alahken Alam". Jang paling berpengaroe antara berbagi-bagi tenaga menoesia adalah tenaga politiek dan economie. Marika poenja pengaroe atas berdiri dan djatonja sasoeatoe bangsa ada lebih besar dari tenaga Alam, dan kita poenja bangsa boekan sadja soedah moesti rasaken gentjetannja itoe doea matjem tenaga tapi soedah moesti djadi terbenem djoega dalem kadjahatan kadjahatan.

Tiongkok soedah doea kali diringkoes oleh pengaroe politiek bangsa Mongool dan bangsa Boantjioe. Tapi kita soedah beroentoeng bisa telen itoe doea bangsa dalem kabangsa'an Tiong

hoa, kerna marika ada negri-negri jang mempoenjai djoembla lebih ketjil dari kita-orang. Dari itoe bangsa Tionghoa djadi tida roegi apa-apa maski soedah doea kali dibelenggoe. Tapi kita poenja kadoedoekan terhadep pada Negri-negri Besar jang sekarang ada sanget berlaenan sekaU dari jang doeloe-doeloe. Dalem akoe poenja pridato jang doeloean, akoe telah bandingken djoembla pendoedoek jang bertamba diantara itoe Negri-negri Besar dalem tempo satoe abad jang laloe. Engeland dan Rusland beroleh 300 dan 400 percent; 1000 percent. Kaloe diliat dari bertambahnja kita poenja pendoedoek negri dalem tempo satoe abad jang laloe, kita poenja bangsa tida mampoe bertamba besarnja sama seperti jang terdjadi pada laen-laen negri dalem abad jang mendatengi, sekalipoen aken bantoe kita dengen tjara bagimana. Oepama pendoedoek Amerika Sariket satoe abad jang laloe berdjoembla tida melebihi sembilan millioen; aken tetapi sekarang soedah djadi naek sampe saratoes millioen lebih dan dalem tempo satoe abad bakal berobah djadi sariboe millioen. Pendoedoek Engeland, Duitschland, Rusland, dan Japan bakal naek djoemblanja dcngen berlipct ganda. Kaloe kita goenaken itoe matjem perbandingan, tida bisa disangkal bahoea kita-orang poenja bangsa bakal djadi lebih ketjil dan laen-laen bangsa djadi lebih besar dalem tempo satoe abad jang bakal dateng. Nah, sekalipoen kita tida dapet gentjetan politiek dan economie dan beroba tjoema menoeroet maoenja alam, bangsa Tionghoa toch bakal djadi moesna djoega, apa lagi kaloe kita inget jang kita moesti dipaleh oleh tenaga-tenaga politiek dan economie, jang bikin peroba'an sanget tjepet dan keras.

Maski tenaga alam berkerdja lambat, tapi sasoeatoe bangsa bisa djadi linjap lantaran itoe. Tjonto-tjonto jang menjolok mata bisa didapetken diantara bangsa-bangsa berwarna merah di Amerika Oetara dan Selatan pada kira-kira saratoes taon jang laloe. Doea atawa tiga ratoes taon jang laloe, Amerika tjoema djadi tempat tinggalnja bangsa-bangsa priboemi jang berwarna merah. Marika hidoep terpentjar di'itoe negri jang loeas, tapi sesoedahnja bangsa koelit poeti menerobos masoek, marika plahan-plahan djadi linjap dengen lambat dan achirnja djadi habis sama sekali. Disini kita liat bahoea djalannja natuur ada bikin moesna bangsa besar.

Tapi kakoeatan politiek dan economie berkerdja lebih tjepet dari pada kakoeatan alam dan bisa dengen gampang habisken

satoe bangsa besar. Tiongkok, kaloe tjoema dipengaroeken oleh kakoeatan alam, bisa teroes berdiri boeat laen abad; tapi ia sekarang ada dipentjet oleh kakoeatan politiek dan economie, hingga ia melarat sekali bilah bisa hidoep sapoeloe taon lagi. Dari itoe laen sapoeloe taon ada waktoe crisis boeat Tiongkok. Kaloe dalem itoe periode kita bisa tjari djalan boeat merdikaken. Tiongkok dari pemboedakan politiek dan economie, baroelah kita poenja bangsa ada poenja djoega kans boeat hidoep bersama-sama laen bangsa; kaloe tida, kita ada ditakdirken boeat dimoesnaken oleh orang-orang dari mogenheden. Dan kaloe semoeanja tida habis dengen ini djalan, disitoe masi ada kakoeatan natuur jang aken sapoe kita kaloear dari penghidoepan. Dari sekarang kita orang Tionghoa aken rasaken itoe gentjetan dengen berbareng dari kakoeatan natuur, politiek dan economie. Kaoe bisa liat ini waktoe betoel-betoel ada waktoe crisis dari kita poenja kabangsa'an!

Tiongkok soedah satoe abad berada dibawa kakoeasa'annja bangsa barat; sebelonnja ini sa'at, kapan bangsa Boan sedeng tjekel kita dalem tangannja, negri kita sedeng koeatnja. Engeland itoe masa sedeng taloekken India dan tida brani boeat tjoba taloekken Tiongkok sebab takoet jang Tiongkok aken tjoba boeat adoek-adoek India. Tapi dalem abad jang laloe Tiongkok telah kahilangan djadja'an jang boekan ketjil. Moelahi sadja dengen hikajat jang baroe liwat: kita telah kahilangan Weihaiwei, Port Arthur, Dairen, Tsingtau, Kowloon, Kwangchowwan. Sesoedahnja Perang Doenia, mogenheden pikir boeat poelangken berapa concessie dan kasi balik Tsingtau dan paling blakang Weihaiwei. Tapi ini tjoema bagian jang ketjil. Mogenheden poenja halocan docloean ada koerang lebih begini: sebab

Tiongkok tida aken tersedar dari tidoernja jang njenjak dan tida betjoes boeat kendaliken dirinja, iaorang ingin doedoeken poesat-poesat disepandjang pasisir seperti Dairen, Weihaiwei, dan Kowloon sebagi teki boeat ,belah" Tiongkok. Kemoedian revolutie petja di Tiongkok, mogenheden mendapet taoe bahoea Tiongkok masi ada napasnja, dan oeroengken, djoega achirnja, itoe ingetan boeat poekang Tiongkok. Kapan mogenheden sedang intjerken matanja jang temaha atas Tiongkok, ada berapa kaoemjang anti revolutic kata bahoea revolutie tjoema mengoendang pemetja'an belah; tapi hasilnja ada sebaliknja, revolutie telah hindarken daja boesoek dari bangsa asing atas dirinja Tiongkok.

Kapan kita preksa hikajat terlebih djaoe, kita poenja kahilangan djadja'an ada termasoek Korea, Taiwan (Formosa), poelo-poelo Percadores, dan tempat bagitoean, jang, sebagi achirnja dari Perang Tiongkok-Japan, telah diserahken pada Japan. Adalah ini peperangan jang mendjadi pembitjara'an permoelahan dari „pemoekangan Tiongkok” diantara mogenheden.

Bilah kita berpaling ka'abad itoe terlebih djaoe, kita telah kahilangan Burma dan Annam. Tiongkok sebetoelnja ada bikin sedikit oppositie pada waktoe Annam diserahken. Dalem peperangan di Chen-nan-kuan Tiongkok sebetoelnja berada dâlem kamenangan tapi soedah digertak oleh Frankrijk begitoe roepa hingga ia adaken perdamian dan soedah kepaksa serahken Annam pada Frankrijk. Tjoema brapa hari sebelonnja itoe perdamian balatentara Tiongkok telah dapet kamenangan di Liangshan dan ampir basmiken seanteronja balatentara dari Frankrijk. Kapan Tiongkok ikoetken ini kamenangan dengen meminta dami, bangsa Fransch soedah djadi sanget kaget, dan ada jang kata; „Sesoenggoenja tida bisa ditebak apa jang kaoe-orang Tionghoa bisa berboeat. Soedah djadi kabiasa'an dari dahoeloe kalah bangsa jang menang aken sombongken kamenangannja dan meminta djadja'an dan oewang karoegian dari itoe bangsa jang dialahken; kaoe dalem sa'at kamenangan telah serahken djadja'an, mëminta dami, telah kasi Annam pada Frankrijk, dan trima segala roepa-roepa djenis conditie-conditie jang pintjang!” Alesan boeat ini pemetja'an dari kabiasa'an oemoem dalem hikajat jang diperboeat oleh satoe bangsa jang menang perang sesoenggoenja ada kagoblokannja pemerenta Boan. Annam dan Burma doeloenja doea-doea ada djadja'an Tiongkok; sebegitoe lekas Annam telah diserahken pada Frankrijk, Engeland doedoekken Burma, dan Tiongkok tida brani boeat protest. Kahilangan djadja'an jang lebih doeloe lagi ada itoe tanah-tanah jang dialirken oleh soengei Amir dan Ussuri dan sebelonnja itoe bagian-bagian disebla oetara dari soengei Ili, Khokand, dan Amur — itoe djadja'an dari Far Eastern Republic jang baroe berdiri — semoeanja Tiongkok telah serahken dengen mendakop tangan pada bangsa asing dengen zonder satoe oetjapan boeat menegor. Lebih djaoe ada brapa negri ketjil jang sawaktoe ada bajar oepeti pada Tiongkok — Poelo Loochoo, Siam, Borneo,

Sulu Archipel, Java, Ceylon, Nepal, Bhutan.

Waktoe Tiongkok sedeng berkwasa, djadja'an dari Karadja'an Tiongkok ada sänget loewas, kaoetara sampe pada sebla oetaranja dari Soengei Amur, kaselatan sampe pada sebla selatannja goenoeng Himalaja, katimoer sampe pada Laoetan Tiongkok, kabarat sampe pada rerotan goenoeng T'sung Lin. Nepal dalem taon pertama dari Republic Tiongkok masi soeka bawaken oepeti ka Szech-wan, dan kamoedian brenti sebab tida bisa liwatken djalanan-djalanan jang mendjoeroes ka Tibet. Kapan Tiongkok sedeng koeat, iapoenja kakoewasa'an politiek membikin keder pada semoea fihak, dan tida ada satoe bangsa disebla selatan dan barat dari binoea Tiongkok jang tida pikir bahoea itoe ada satoe kahormatan boeat beriken oepeti padanja. Itoe waktoe imperialisme dari bangsa barat belon masoek ka binoea Asia, dan negri satoe-satoenja jang haroes diseboet imperialistic ada Tiongkok. Bangsa-bangsa jang lema'an dan lebih ketjil ada takoet sama Tiongkok dan iapoenja taloekan politiek dan sehingga ini hari masi teroes tjoerigaken padanja. Kapan kita adaken Conferentie Kuomintang baroe ini di Canton, Mongolia telah kirim delegatie boeat intip apa Canton Govern ment masi teroesken itoe tradie imperialistic terhadep pada laen-Iaen negri. Kapan marika soedah liat bahoea principe politiek jang digoenaken oleh itoe conferentie boekannja berhaloean imperialistic, tapi berfihak pada bangsa jang lebih ketjil dan lemah marikà dengen segala senang hati teeken akoer dan voorstel pada semoea jang bergandeng tangan boeat diriken satoe bangsa jang besar di Timoer djaoe. Tapi boekan Mongolia sadja, tapi semoea bangsa ketjil-ketjil di Timoer ada setoedjoe betoel pada kita poenja haloean. Sekarang negri-negri barat sedeng iles-ilesin. Tiongkok dengen marika poenja imperialisme dan kakoeatan economie, hingga Tiongkok poenja tanah djadja'an dengen plahan djadi semingkin ketjil, dan biarpoen dalem itoe delapan blas provincie ia telah serahken brapa tempat-tempat.

Sesoedahnja Revolutie, mogenheden baroe taoe bahoea sebetoelnja ada sanget soeker aken bikin petja belah Tiongkok dengen kakoeatan politiek. Satoe Tiongkok jang telah jakinken dengen tjara bagimana boeat berontak dari kakwasa'annja bangsa Boan aken satoe hari tegen kakwasa'an politiek dari marika. Kerna ini aken taro marika kadalem ka'ada'an jang

soeker, marika sekarang tjoba boeat ringanken marika poenja

pergerakan politiek terhadep pada Tiongkok dan sekarang sedeng goenaken gentjetan economie sebagi gantinja boeat taloekken kita. Marika pikir bahoea dengen tida goenaken politiek dalem pemoekangan, Tiongkok aken laloeken saling tjeker diantara mogenheden, tapi biarpoen saling boenoe di Tiongkok bisa dilaloeken di Tiongkok tapi tida bagitoe di Europa. Soeal Balkan telah djadi lelatoenja dari api peperangan Doenia, dan biarpoen bangsa-bangsa barat telah kahilangan kasoekeran jang heibat, dan negri-negri seperti Duitschland dan Oostenrijk telah bisa dikalahken, tapi dalem haloean imperialistic tida ada peroba'an apa-apa. Engeland, dan Italie masi sadja landjoetken imperialisme, sementara U. S. A. dengen boeang kasamping Monroe Doctrine tjoba boeat djalan berendeng sama marika. Dan maskipoen, sesoedahnja pengalaman dari peperangan, marika boleh djadi toenda marika poenja haloean imperialistic boeat sementara waktoe di Europa, terhadep Tiongkok, sabagimana orang bisa saksikan dari itoe demonstratie di Canton dari brapa poeloe kapal-kapal perang dari berbagi-bagi negri asing, belon ada peroba'an dalem marika poenja hati. Marika masi sadja goenaken imperialisme goena kamoekaken marika poenja daja economie, dan gentjetan economie ada lebih heibat dari pada imperialisme atawa gentjetan politiek. Gentjetan politiek ada hal jang kaliatan; kapan itoe brapa poeloe kapal perang asing bikin demonstratie disini, orang-orang di Canton boekan maen goesarnja, ja semoea bangsa Tionghoa merasa goesar. Rahajat negri dengen gampang dibikin panas oleh gentjetan politiek tapi marika ampir tida mendoesin gentjetannja economie. Tiongkok telah rasaken poeloean taon dari taloekannja economie dari bangsa-bangsa asing dan tida ada satoe manoesia jang rasaken goesar sama sekali.

Hasilnja jaitoe Tiongkok dimana-mana orang dapetken satoe djadja'an dari bangsa asing. Rahajat negri masi sadja pikir bahoea kita-orang tjoema ada negri „separo djadja'an" dan merasa tjoekoep dengen itoe gelaran, tapi sesoenggoenja kita ada digentjet oleh kakoeatan dari economie dari bangsa asing lebih besar dan heibat dari pada bilah kita poenja negri ada satoe tanah djadja'an sedjati. Ibarat, Annam dan Korea ada negri taloekan dari Frankrijk dan Japan dan marika poenja rahajat ada boedak-boedak. Kita djengekken bangsa Korea dan Annam

dengen djeloesken marika „wang-kou-nu" (boedak jang negrinja

soedah moesna), tapi kaloe meliat ka'ada'annja sendiri kita roepanja tida merasa bahoea ka'ada'an kita ada lebih bawa daripada marika. „Separo-djadja'an" siapa adanja Tiongkok? Tiongkok ada djadja'annja dari saban natie jang telah bikin tractaat sama ia, dan itoe negri-negri sama siapa Tiongkok ada bikin tractaat ada Tiongkok poenja Jang Dipertoean. Tiongkok boekannja ada djadja'an dari satoe natie tapi dari semoea, dan kita boekan boedaknja satoe natie tapi dari semoea. Mana lebih baek, djadi boedak dari satoe natie atawa dari banjak natie natie? Kaloe kita ada boedak dari satoe natie, dan kaloe ada bahaja natuur, seperti bahaja bandjir atawa moesin kering, djato pada Tiongkok, itoe natie jang dipertoean aken tjoba dapetken fonds boeat ringanken itoe kasoesa'an sebagi satoe kawadjiban dan bagi-bagi itoe fonds diantara kita, sementara bangsa jang ditaloekken aken harep-harep ini pertoeloengan dari marika poenja Toean. Kapan, brapa taon berselang, Tiongkok oetara telah alamken satoe bahaja natuur jang bangsa-bangsa asing tida merasa jang marika ada kawadjiban apa-apa boeat kirim pertoeloengan, dan tjoema itoe brapa bangsa asing jang perna tinggal di Tiongkok jang poengoet derma'an goena ringanken itoe orang-orang jang menanggoeng kasengsara'an, dan orang Tionghoa jang meliat begitoe kata bahoea bangsa asing betoel dermawan sementara sebetoelnja marika poenja perlakoean pada kita masi terlaloe djaoe bilah dibandingken dengen apa jang negri jang dipertoean aken perlakoeken negri taloekan dalem itoe soeal! Ini ada mengoendjoeki bahoea kita masi tida bisa brendeng sama bangsa Annam dan Korea dan menaloek pada satoe mogenheid kadoedoekannja ada djaoe lebih tinggi dan lebih berfaeda dari pada menaloek pada banjak-banjak bangsa. Dari itoe „Separo-djadja'an" boekan panggilan jang betoel boeat Tiongkok; saja pikir kita haroes panggil Tiongkok satoe „hypocolony". Itoe perkata'an „hypo" ada diambil dari ilmoe pisa, seperti perkata'an „hypophosphite". Satoe chemical jang poenja clement phosporic compound ada dipanggil phosphorous compound. Jang lebih bawa dari compound ada dipanggil satoe hypophosphorous compound, seperti djoega satoe organisatie ada poenjaken djoega tingkatan jang kedoea. Moelah-moelah kita pikir Tiongkok ada satoe negri semicolony, separo djadja'an dan

itoe soedah tjoekoep bikin kita maloe. Helas, kita tida taoe

bahoca kita poenja kadoedoekan ada lebih renda dari Annam dan Korea. Kita boekannja semicolony tapi hypo-colony.

Ada satoe pergoeletan di Kwangtung dengen bangsa asing berhoeboeng dengen oewang kalebihan bea. Oewang kalebihan bea sebetoelnja ada banda kita jang sedjati, kenapa kita moestiriboetken? Kerna Tiongkok poenja customs telah diambil over oleh laen-laen bangsa. Ada satoe koetika kapan kita tida taoe apa-apa tentang mäksoednja customs; kita tjoema toetoep plaboean-plaboean kita dan hidoep sendiri. Kamoedian Engeland dateng ka Tiongkok dan tjoba masoek berdagang; Tiongkok toetoepken pintoe dan tolak kadatengannja. Dengen kakoeatan imperialisme dan economie tergaboeng Engeland tjoba boeka dengen paksa itoe halangan-halangan dan pentang Tiongkok poenja pintoe-pintoe jang beroepa plaboean. Di'itoe sa'at djoega balatentara Inggris doedoekken Canton, tapi dapetken Canton tida gampang dibelahken, marika oendoerken diri dan ambil poelo Hongkong. Marika djoega minta oewang karoegian, tapi sebab Tiongkok tida ada poenja oewang sedia boeat bajar, ia kasi sadja maritime customs pada Engeland sebagi satoe tanggoengan dan idjinken Engeland boeat trimaken bea-beanja, pemerenta Boan soedah hitoeng bahoea boeat bisa bajar penoe aken mengambil terlaloe banjak tempo, tapi bangsa Inggris, sesoedahnja dapetken control atas Tiongkok poenja customs, telah bikin terprandjat bangsa Boan dengen bajarken pada dirinja dalem brapa taon itoe oewang karoegian dari oewang bea; pemerenta Boan baroe taoe brapa boesoek marika poenja ambtenaar. Kalema'an jang paling besar dari penerima'an bea doeloe-doeloe adalah kabanjakan ditjapplok oleh ambtenaar-ambtenaar sendiri. Dari itoe maritime customs dari saloeroe negri diserahken boeat bangsa Inggris oeroes dan bangsa Inggris jang dipili boeat djadi commissioner dari customs. Kamoedian, laen-laen bangsa jang berniaga sama Tiongkok tida tjotjok pikiran sama Engeland berhoeboeng dengen controlan dari customs, dan Engeland compromis dengen bagiken marika sebagian dalem kaangkatan menoeroet besar ketjilnja marika poenja perdagangan. Hasilnja, Tiongkok poenja maritime customs sekarang semoeanja berada dalem tangannja bangsa asing. Saban tractaat baroe jang Tiongkok bikin dengen satoe bangsa asing bermaksoed kahilangan dari satoe roepa dan itoe hal jang dikasiken dalem

itoe tractaat ada selamanja memberat sebelah. Tarief bea ada

ditetepken oleh bangsa asing dan Tiongkok tida merdika boeat toekar marika; Tiongkok tida bisa trimaken dan goenaken ia sendiri poenja bea— inilah ada sebab-sebabnja boeat itoe pergoeletan atas customs.

Nou, bagimanatah lacn negri laloeken gentjetan economie asing dan tjoba halangken pemasoekan kakoeatan economie dariloear? — kabanjakan dengen perantara'an dari tarief bea jang lindoengken kamadjoean economie dalem itoe negri-negri. Sebagimana djoega itoe bentengan dibikin dimoeloetnja satoe plaboean goena djaga masoeknja balatentara bangsa asing, bagitoelah tarief bea goenaken boeat tentangken barang-barang asing goena lindoengken revenuenja satoe bangsa dan kasiken koetika boeat industries dari priboemi boeat djadi madjoe. Ambil satoe peroepama'an, U. S. A., sesoedahnja basmiken bangsa Indian merah, moelahi boeka perniaga'an dengen negri-negri di Europa. Itoe waktoe U.S.A. ada satoe bangsa agricultural, sementara bangsa Europa ada bangsa industrialized. Kerna dalem international trade satoe industrial nation ada poenja kaoentoengan atas satoe natie jang agricultural, U.S.A. pasang satoe tarief pelindoeng boeat lindoengken iapoenja industrie dan trade priboemi. Maksoednja satoe tarief bea pelindoeng adalah aken kenaken bea jang berat atas barang-barang import : kaloe satoe artikel import ada berharga saratoes dollar, doaune aken kenakken, taro kata delapan atawa saratoes dollar. Poekoel rata tarief bea dari berbagi-bagi negri ada lima atawa anem poeloe percent dari harganja barang. Bea tinggi aken bikin barang asing mendjadi berharga mahal hingga itoe barang tida gampang boeat meradjelelah, sementara barang priboemi jang tida dikenaken apa-apa harganja ada sanget pantes dan tersebar dengen loeas.

Bagimana dengen ka'ada'an jang sekarang dari Tiongkok? Sebelonnja Tiongkok berdagang dengen bangsa asing, barang jang digoenakén oleh orang Tionghoa ada dikerdjaken dengen tangan. Itoe perkata'an koeno „lelaki meloekoe dan prempoean menenoen" ada hoendjoekken bahoea agriculture dan pembikinan kaen ada industrie toea dari Tiongkok. Barang-barang asing moelahi masoek. Kerna tarief bea ada bagitoe renda, kaen asing

ada lebih moerah dari kaen Tiongkok. Terlebih poelah sebagian dari rahajat lebih soeka pada kaen asing dari pada kaen bikinan sendiri, industrie anak negri djadi loedes. Dengen loedesnja industrie priboemi dengen tangan, banjak orang djadi bo-tauw-lo

dan glandangan. Ini ada hasilnja dari gentjetan economie asing. Sekarang biarpoen Tiongkok masi lakoeken tenoenan tangan, materiaal jang digoenaken ada katoen asing. Tjoema dalem taontaon jang blakangan katoen Tiongkok digoenaken dalem pembikinan kaen. Di Shanghai ada brapa banjak fabriek kaen dan katoen jang bisa bikin kita dengen plahan saingken barang-barang jang di import, kaloe sadja tarief bea tida lagi didalem tangannja orang asing. Boekan sadja kaen bikinan priboemi ada dikenahken dengen bea export jang tinggi, tapi kapan diselebarken didalem negri sendiri ia dikenahken bea likin jang berat. Dus Tiongkok boekan sadja tida poenja tarief jang melindoengin, tapi ia sama djoega naekkin tarief bea atas barang-barang boeatan sendiri sebagi lindoengin pada barang-barang asing! Diwaktoe Perang Doenia, kapan negri asing tida bisa bikin barang-barang boeat di export ka Tiongkok, fabriek katoen dan kaen di Shanghai ada rasaken kamadjoean boeat sementara waktoe. Kaoentoengan besar telah dibikin, dan dividend dari 100 percent telah dibagi, dan kapitalist djadi bertamba. Tapi sesoedahnja perang barang-barang asing kombali bandjirken pasar di Tiongkok dan fabriek di Shanghai jang soedah bagitoe madjoe telah djadi djato hoetang. Selagi barang-barang priboemi ada sedeng bergoelet dengen barang-barang asing, Tiongkok poenja customs boekan sadja tida beri pertoéloengan tapi melindoengi pedagang asing! Ini sama djoega kita gali trench dan boekan sadja tida bisa goenaken itoe boeat tolak moesoe poenja madjoe tapi dapetken moesoe goenaken itoe boeat kasi labrakan pada kita. Dari itoe, akoe brani kata, gentjetan politiek gampang diliat dengen njata oleh goendoekan jang paling goblok, tapi gentjetan economie ada satoe hal jang soelit jang tida ada satoe hari kita bisa dengen gampang liat itoe. Orang bisa djoega kasiken moeatan jang berat pada diri sendiri.

Sedari Tiongkok boeka perniaga'an dengen bangsa asing, itoe perdagangan telah menoemboe bagitoe besar ibarat toeroennja aliran dikali sa'abisnja hoedjan. Sapoeloe taon doeloe, pemereksa'an ada hoendjoek bahoea itoe balans ada berdjoembla $ 200,000,000. Dari rapport customs baroe kita dapetken bahoea dalem taon 1921 import telah melebihi export dengen sadjoembla dari $ 500,000,000, 250 percent, lebih tinggi dalem tempo sapoeloe taon. Dengen ini rekenan, sesoedahnja liwat sapoeloe taon lagi djoemblanja aken bertamba djadi $ 1,250,000,000. Dengen laen perkata'an, sapoeloe taon lagi Tiongkok aken membajar satoe djoembla dari $ 1,250,000,000 pada bangsa asing dalem perdagangan sadja. Soenggoe satoe djoembla jang boekan ketjil lelah molos dari tangan kita!

Kamoedian itoe gentjetan economie dari bank asing. Orang Tionghoa poenja psychologie sekarang adalah tida maoe pertjaja pada bank Tionghoa aseli dan sanget pertjaja pada bank asing. Di Kwangtung, saoepama, bank asing ada sanget boleh dipertjaja, sementara bank Tionghoa tida sama sekali bangoenken kapertjaja'an. Doeloean oewang kertas jang dikaloearken oleh kita poenja Kwangtung Provincial Bank bisa djoega diselebarken dan digoenaken, tapi sekarang tida ada berharga sama sekali dan sekarang kita tjoema goenaken oewang perak. Bank biljet Tionghoa selamanja ditaro lebih renda dari pada Bank biljet asing, tapi sekarang biarpoen oewang perak Tionghoa berharga lebih renda dari pada oewang kertas asing. Ini hari djoembla dari bankbiljet asing jang diselebarken di Kwangtung koerang-lebih ada sapoeloe millioen. Ada lagi orang jang sanget ingin poenjaken oewang kertas asing dari pada oewang perak Tionghoa. Di Shanghai, Tientsin, Hankow, dan laen-laen plaboean kita dapetken conditie jang bersama'an. Dan kapan kita jakinken alesannja kita nanti dapetken bahoea rahajat negri telah diratjoenken dengen tjekelan economie asing atas diri marika. Kita soedah djadi biasa pikir bahoea bangsa asing ada kaja dan kita tida pikir bahoea ia sedang lakoeken kertas boeat kita poenja barang-barang. Bangsa asing tida poenjaken banjak oewang moelah-moelah ; semoea dari kakaja'annja teroetama telah dikasiken padanja oleh kita orang. Marika tjoema perloe boeat tjitak dan kaloearken brapa millioen bankbiljet jang kita lakoeken dan kamoedian marika poenja millioenan dollar boeat goenaken. Sala-satoe bankbiljet jang ditjitak dan dikaloearken oleh bangsa asing berharga tida lebih brapa cent boeat menjitaknja, tapi itoe selembar kertas ada distempel dengen harga dari satoe, sapoeloe, atawa saratoes dollar. Dus bangsa asing dengen ongkost jang paling ringan bisa tjitak millioen-millioenan dollar kertas dan bisa toekarken ini kertas dengen millioen-millioenan dollar poenja harga dari kita poenja barang-barang. Toean-toean, tidakah ini ada satoe kahilangan jang sanget menakoeti ?

Dan sebabnja marika bisa kaloearken oewang kertas dengen ini djalan dan kita tida bisa ada disebabken jang rahajat Tiongkok

telah diratjoenken dengan pangaroe dari gentjetan economie asing boeat pertjajaken bangsa asing dan tida pertjaja diri sendiri, dengen hasilnja jang oewang kertas sendiri tida bisa diselebarken.

Selaennja dari pada bankbiljet asing, adalah lagi bank exchange. Kita orang Tionghoa jang tinggal diplaboean pertjaja bank asing djoega dalem penoekaran dari kita poenja oewang. Tapi, dengen bikin exchange goena orang Tionghoa, bangsa asing boekan sadja kenaken commissie biasa dari bank dari satenga percent tapi djoega dapetken kaoentoengan dengen laen djalan. Kapan kita beli satoe bankwissel, ia kenaken disconto atas exchange dari tael kadollar dan itoe kahilangan dari disconto ditempat sipengirim dan ditempat sipenerima ada berdjoembla doea atawa tiga percent paling sedikitnja. Saoepama, kaloe satoe bank asing di Kwangtung bikin satoe bankwissel atas Shanghai boeat $ 10.000 ia kenaken $ 500; salaennja ini dalem penoekaran oewang perak ketjil djadi Shanghai tael ia selamanja taro harga boeat Kwangtung poenja oewang perak ketjil lebih renda dan Shanghai tael lebih tinggi dan dapetken oentoeng, menoeroet marika sendiri poenja hitoengan, paling sedikit saratoes sampe doea ratoes dollars. Dengen mengirim $ 10.000 poelang-pegi diantara Canton dan Shanghai karoegian boeat sakali kirim ada doea atawa tiga ratoes dollar; dalem tida lebih tiga poeloe penarikan wissel itoe djoembla soedah ketelen semoeanja oleh bank itoe! Sebabnja kenapa orang Tionghoa masi soeka biarken ini kahilangan adalah kerna marika soedah diratjoenken dengen gentjetan economie bangsa asing.

Kakwasa'annja bank asing di Tiongkok bisa diliat njata dari marika poenja bank deposito. Kaloe satoe orang Tionghoa ada poenja oewang dan ingin taro disatoe bank, ia tida maoe taoe apa bank Tionghoa ada poenja kapitaal besar atawa ketjil ada kasi renten tinggi atawa renda. Bagitoe lekas ia taoe bahoea itoe bank ada dikendaliken oleh orang Tionghoa, ia lantes rasahken jang taro oewang disitoe tida bagitoe safe, dan kerna itoe ia tida maoe taro oewang disitoe. Ia tida maoe taoe apa bank asing boleh diandelken atawa tida, apa ia bajar renten tinggi atawa renda; bagitoe ia denger bahoea itoe bank ada bank asing dan ada gatoeng merk asing, ia lantes rasa taro oewang disitoe ada slamat, dan betoel-betoel ia taro oewang disitoe. Biarpoen rentennja ada sanget ketjil, ia merasa tjoekoep.

Satoe kadjadian jang loear biasa tertampak dalem taon 1911. Sasoedahnja gerakan Revolution dimoelahi di Wuchang, ampir samoea anggota dari kaoem kaloearga bangsawan dari bangsa Boan dan ambtenaarnja, merasa djeri jang itoe Revolution aken bermaksoed merampas harta bandanja, taro semoea barang mas, perak dan laen-laen barang berharga dalem berbagi-bagi bank asing. Marika ada sanget senang boeat tida dapet renten apa-apa sabagitoe djaoe bangsa asing trima marika poenja deposito. Koetika balatentara Boan telah dikalahken oleh balatentara Revolution di Wu-han, bank asing dan Legation Quarter di Peking trima deposito dari mas, perak dan laen-laen barang berharga dalem djoembla jang tida kahitoeng dari bangsa Boan sahingga marika djadi kabandjiran dengen oewang dan tida ada poenja tempat lagi boeat taro. Boekan sadja bank asing tida bajar deposito renten tapi djoega kenaken marika ongkos simpennja itoe oewang di marika poenja bank. Apa jang depositor ingin adalah bank asing boeat trima sadja apa jang dititipken, dan marika bajar apa jang bank asing minta. Bank asing di itoe koetika ada trima deposito bangsa Tionghoa satoe djoembla dari doea belas billion dollar. Biarpoen ada sekian dari ini soedah ditarik poelang, tapi dalem tempo sapoeloe atawa lebih taon satoe goendoekan dari kaoem military dan ambtenaar, seperti Feng Kuo-Chang, Wang Chan-yuan, Li Shun, dan Tsao Kun, telah pentjet dari kas negri dan masing-masing telah dapetken satoe kakaja'an jang tida halal dari barangkali sapoeloe millioen. Sebab marika ingin jang itoe harta jang tida halal bisa djadi poenjanja boeat selamanja, marika, poen, taro oewangnja di Bank asing. Dari itoe sedari taon 1911 boleh dikata tida ada penamba'an atawa pengoerangan dari itoe djoembla jang bangsa Tionghoa ada taro deposito di bank asing. Rentennja jang bank asing bajar boeat ini doea belas billion deposito ada sanget ketjil sekali, boleh dikata tida dari ampat atawa lima percent, semen tara itoe bank kapan kasi pindjem oewang dari itoe djoembla pada handelaar ketjil di Tiongkok dengen renten sataon, dari toedjoe sampe lebih dari sapoeloe percent. Dus bank asing, dengen zonder soesa lagi selaennja poeterkcn itoe oewang, telah ambil kapitaal Tionghoa dan dapetken renten dari sitoe.

Itoe kaoentoengan taonan jang bermillioenan dari orang Tionghoa poenja deposito dalem bank asing ada satoe kahilangan

jang tida kaliatan. Alesannja penaroan oewang dari orang biasa

dalem bank asing adalah iapoenja pengrasa'an bahoea bank Tionghoa tida sentaosa, sementara bank asing ada sebaliknja. Ia tida takoet bahoea bank asing bisa bankroet tapi, tjoba bilang, boekankah Banque Industrille de Chine, jang telah anglap depositonja bangsa Tionghoa jang ditaro disitoe, ada bank asing of tida? Apa bank asing semoeanja boleh dipertjaja? Kaloe tida, kenapa kita orang Tionghoa niasi sadja berlangganan sama iaorang bagitoe soenggoe-soenggoe dan bernapsoe? Alesan boeat itoe kahilangan renten pada bangsa asing djoega ada pengaroe jang beratjoen dari gentjetan economie bangsa asing. Kaoentoengan dari bank asing semoeanja sadja, dalem pengeloearan oewang kertas, dalem penoekaran oewang dan deposito, moesti ada koerang-lebih $ 100.000.000 sataonnja.

Selaennja bagitoe bank asing, ada lagi tarief vracht. Barang Tiongkok jang dikirim kaloear negri moesti bergantoeng pada kapal asing, dan biarpoen barang jang dikirim kadalem negri sendiri, seperti Hankow, Changsha, dan Canton, ada diangkoet kabanjakan oleh kapal asing. Peroesa'an kapal Japan telah bisa hidoep soeboer dalem sedikit taon. Japan pada bermoelah tjoema ada poenja semengga-mengganja satoe kongsie, jaitoe Nippon Yusen Kaisha (Japan Mail Steamship Company); kamoedian berdiri Toyo Kisen Kaisha, Osaka Shosen Kaisha, dan Nisshin Kisen Kaisha (sino-Japan Steamship Company) dan moelahi kasiken perhoeboengan pada Tiongkok dalem dan pada semoea poesat dalem ini doenia. Madjoenja ini peroesa'an Japan adalah kerna governmentnja ada kasi subsidie dan perlindoengan special. Dari standpuntnja orang Tionghoa tida ada goenanja boeat satoe government kasi subsidie pada kongsie kapal, tapi Japan ingin boeat saingken kekwasa'an economie dari laen bangsa. Dari itoe dalem soeal transportatie laoet ia soedah bikin matjem tractaat sama laen negri, dengen tentoeken tarief vracht boeat sebagitoe banjak satoe ton-nja. Vracht jang dikirim dari Europa ka Asia pergi doeloe ka Shanghai kamoedian ka Nagasaki dan Yokohama, Shanghai ada lebih deket dari Europa dari pada semoea plaboean Japan. Tapi taroef vracht satoe tonnja dari Europa ka Nagasaki dan Yokohama ada sanget pantes, tapi tarief ka Shanghai, sebab belon ada peroesa'an kapal Tionghoa jang bisa saingken marika, ada sanget tinggi, jang membikin lebih moerah boeat kirim barang dari Europa ka Japan dari

pada ka Shanghai. Hasilnja adalah barang Europa ada didjoeal

lebih pantes di Japan dari pada di Shanghai. Bagitoe djoega kaloe barang Tiongkok dikirim dari Shanghai ka Europa, tarief vrachtnja ada lebih mahal dari pada bilah itoe dikirim dari Nagasaki dan Yokohama. Kaloe Tiongkok export $ 100,000,000 poenja harga barang ka Europa, ia moesti bajar $10,000,000 boeat vracht sadja. Dari sini, sebab harganja export dan impori dari dan ka Tiongkok ada lebih $ 1,000,000,000 saban taon, karoegian (dengen perantara'an vracht sadja jang dibajar pada kongsie kapal asing) ada tida koerang dari pada $ 100,000,000.

Di concessie asing ada lagi tiga roepa padjek, sewa'an tanah dan harganja tanah jang moesti dibajar, jang berdjoembla boekan ketjil. Saoepama, orang Tionghoa jang tinggal di Hong kong, Formosa, Shanghai, Tientsin, Dalny, Hankow dan laenlaen concessie asing bajar pada bangsa asing saban taon dalem roepa-roepa padjek lebih dari $ 200,000,000. Doeloe Formosa bajar pada Japan tjoema $ 20,000,000; sekarang djoemblanja padjek soedah bertamba djadi $ 100,000,000. Padjek di Hongkong ada kasi pada bangsa Inggris sadjocmbla brapa millioeu ton sataonnja dahoeloe kalah sekarang djoemblanja soedah naek djadi $ 30,000,000 dan aken djadi bertamba dengen berimbang saban taon.

Oewang sewa ada diambil oleh doea-doea bangsa asing dan bangsa Tionghoa, dan kerna tida ada pepreksa'an jang teliti, djoembla jang betoel dari masing-masing goendoekan poenja penerima'an oewang tida kataoean brapa, tapi tida bisa disangkal bahoea bangsa asing dapetken lebih banjak oewang dari bangsa Tionghoa. Pembajaran penjewa'an tentoe sadja ada sapoeloe kali lebih banjak dari pada padjek. Harga-harga tanah semingkin taon djadi semingkin tinggi; kerna bangsa asing ada kendaliken kadoedoekan economie di Tiongkok, toeroet kapatoetan jajig seperti katanja pepata koeno bahoea „ kekajahan aken tjiptaken soedagar jang pande" dan itoe tanah dalem itoe concessie ada dibelih dengen moerah dan didjoeal dengen mahal. Dalem ini tiga djalan di concessie asing orang Tionghoa hamboerken saban taon tida koerang dari ampat atawa lima ratoes millioen dollar.

Lebih djaoe, kita moesti hitoeng djoega itoe kongsie asing dan individu asing jang tida terhitoeng banjaknja jang berniaga dalem ini negri jang, kerna ada mempoenjai hak-hak jang special dari tractaat, telah rampas hak kita jang dipertoean. Ada lebih soesa lagi boeat taksir itoe karoegian-karoegian dari ini conditie, tapi bilah ditimbang dari apa jang South Manchuria Railway Company sadja jang ada membikin kaoentoengan bersi dari lebih $ 50,000,000 satoe taonnja, kaoentoengannja dari berbagi-bagi perniaga'an moesti ada berdjoembla ratoesan millioen.

Ada lagi satoe karoegian jang kita moesti pikirken itoe karoegian dari speculatie. Bangsa asing di concessie ambil kaoentoengan dari kelema'an kaseraka'an-dalem karakter dari bangsa Tionghoa dan beriken saban hari kans boeat speculatie ketjil, dan saban brapa taon ada kans besar jang bangoenken napsoe pentopan dari bangsa Tionghoa sampe dipunt jang paling atas. Pada saban kota boeat speculatie atas oewang mark atawa pasar karet, orang Tionghoa telah hilangken sapoeloe millioen. Dan itoe speculatie ketjil jang oemoem berdjoembla, achirnja, besar djoega.

Kita poenja oewang penggantian. peperangan roepa-roepa 250,000,000 tail pada Japan dalem taon 1894, 900,000,000, tail pada brapa negri-negri Protocol dalem taon 1900-ada sabagian dari kita-orang poenja gentjetan politiek dan military dan tida sakali-kali boleh direndengken dengen gentjetan economie. Oewang penggantian karoegian perang ada seliwatan dan tida begitoe berarti bilah dipadoe dengen gentjetan economie. Tjoba pikir itoe kahilangan jang boekan sadja di Tiongkok tapi djoega diwaktoe doeloe djaman tjoehauw-tjoehauw dan diantara Hoa-kiauw kalaen negri, dan djoemblanja aken djadi semingkin tida bisa dihitoeng banjaknja. Brapa berbahaja adanja ini gentjetan economie!

Dengen ringkes, dari harga oewang dari hak jang ditjoeri kita hilang saban taon: pertama, dengen pemasoekan barang asing, $ 500,000,000; kadoea dengen penjiaran dari oewang kertas asing kapasar oewang kita, berikoet disconto bank asing atas exchange dan renten atas deposito kita, kira-kira $ 100,000,000; katiga dengen perantara'an tarief vracht atas kita poenja barang export dan import, berdjoembla $ 100,000,000; ka'ampat, dengen perantara'an, padjek, sewa, dan pendjoealan tanah dikalangan concessie paling sedikitnja, $ 400,000,000 atawa $ 500,000,000; kalima, dengen perantara'an hak special dan perniaga'an sendiri dari bangsa asing $ 100,000,000; ka'anem, dengen perantara'an speculatie dan laen-laen permaenan hazard, $ 100,000,000. Ini anem roepa gentjetan economie boeat kita ada berharga satoe kahilangan sari tida koerang dari pada $ 1,200,000,00. Dan kaloe sadja kita tida bisa dapetken satoe obat, ini kahilangan tjoema aken djadi bertamba saban taon; tentoe sadja itoe tida bisa hilang sendirinja. Tiongkok soedah sampe dika'ada'an bankroet, dan kaloe sadja kita tida bisa toeloengken padanja gentjetan economie aken moesnaken kita poenja negri dan basmiken kita orang poenja bangsa.

Koetika Tiongkok sedeng makmoernja, iapoenja tetangga bawaken oepeti dan hadlirken astana radja Tionghoa; biarpoen oepeti saban taon tjoema berdjoembla sedikit lebih banjak dari satoe millioen dollar, kita pikir itoe ada kahormatan sataoe brapa besarnja. Koetika keradja'an Sung loedes dan kita moesti bajar oepeti pada bangsa Kin, djoenibla jang kita bajar tida lebih dari saratoes millioen, tapi kita soedah anggep satoe hina'an setaoe brapa besarnja. Sekarang kita poenja oepeti pada negri asing ada satoe billion, doea ratoes millioen sataonnja, atawa doea bias billion dalem sapoeloe taon. Ini gentjetan economie, jang bagitoe besar, djoemblanja, tida sekali tersanding dikita poenja pikiran dan biarpoen sekarang kita masi belon maoe sedar. Dari itoe kita tida rasaken itoe hina'an jang besar sekali. Kaloe kita ada trima oepeti dari $ 1.200,000,000 sebagi pemasoekao kadalem kas negri, apa jang kita tida nanti bikin dalem menggoenahi ini oewang? Kamadjoean apa kita-orang poenja siahwee aken bikin! Dan sebab adanja ini gentjetan economie dari-Tiongkok dan itoe karoegian saban taon sebagi hasilnja, kita poenja siahwee tida merdika boeat djadi madjoe dan rahajat tida poenja apa-apa boeat hidoep. Ini tjekekan economie sadja ada lebih boeroek dari pada millioenan soldadoe jang sedia boeat boenoe kita. Dan selagi imperialisme asing toendjang ini gentjetan economie, soeal-soeal penghidoepan dari orang Tionghoa bertamba hari ada bertamba pentingnja, jang botauwlo sahari-hari djadi semingkin bertamba, dan kakoeatan negri, dengen bagitoe, semingkin lemah.

Dalem saratoes taon jang baroe liwat, Tiongkok telah moelahi terserang oleh soeal rahajat: orang Tionghoa tida djadi semingkin bertamba, tapi rahajat laen negri semingkin banjak. Sekarang kita ada terserang dengen gentjetan politiek dan economie. Kaloe sadja kita tida bisa dapetken koentjinja dari ini tiga soeal jang penting, itoe sa'at, biarpoen tida perdoeli besar adanja daera Tiongkok atawa brapa banjak ada rahajatnja, laen abad aken saksiken kita poenja negri moesna dan bangsa Tionghoa terbasmi. Kita poenja Tungpauw dari ampat ratoes millioen boekan bisa hidoep selama-lamanja. Lihatlah itoe bangsa Indian merah, moelah-moelah eda di sekoeliling binoea Amerika, sekarang moesna sama sekali. Sekarang kita baroe taoe pentingnja dari gentjetan politiek dan kapentingan jang terlebih besar lagi dari gentjetan economie. Kita tida bisa agoengken jang Tiongkok poenja ampat ratoes millioen tida aken dengen gampang diabisken. Belon perna dalem abad-abad doeloe dari ia poenja hikajat telah Tiongkok rasaken itoe pikoelan dari tiga gentjetan disatoe sa'at. Boeat hari nanti bangsa Tionghoa kita moesti tjari djalan boeat petjaken pemboedakan!

_____

3 Februari 1923,

T a m a t


Testamennja Dr. Sun Yat Sen

Testamennja Dr. SUN YAT SEN.

Boekoe SAM BIN TJOE OlE, ada sebagi Poesaka dari Dr. Sun Yat Sen jang ia tinggalin di ini doenia.

Soepaja pembatja bisa toeroet dapet laoe apa isinja ini boekoe, maka pidato 1 dan 2 soeda didjadiken sadjilid, boeat dikirim pada toean-toean jang minta, dengen traoesa bajar 1 sen.

Dengen ambil ini djalan kerna dikwatirin jang pembatja Tionghoa tinggal diam, sebagi orang jang belon terboeka pikirannja.

Samboengan ini boekoe, jaitoe: Pidato 3, 4 dan satroesnja ada lebi bagoes dan baek diperhatiken oleh saswatoe orang Tionghoa, dan ini boekoe di Tiongkok soeda djadi sebagi satoe bybel dari bangsa Tionghoa. Toean lantes kirim nama-namanja familie atawa sobatsobat dengen terang, soepaja bisa dikirimken ini boekoe dengen vrij pada marika itoe.

Memoedjiken dengen hormat.

Boekhandel TAN THIAN SOE,—Weltevreden.

